南堂對竹懷江十鄰幾
作者：韓維
朝代：宋

paragraphs: 端居無所聊，稍復治文字。
南堂冬日明，窗戶暖可喜。
圖書羅滿前，意覽不由次。
聊收靜者趣，以亂憂人思。
亭亭當軒竹，使我長嘆喟。
封植苦不早，顔色頗憔悴。
勁節亮不改，虛心如有遲。
緬懷江夫子，循道久不試。
邈然高簡姿，不受世俗累。
一官才復進，左謫良何亟。
德義我所珍，軒冕安能貴。
長嘯汝水濱，濁醪日自釃。
效陶有新篇，翼孔著高議。
弦琴坐虛室，默與古人值。
顯晦一其心，淡然天淳粹。
思之不可見，暑謝寒已摯。
諒非對此君，茲懷何由慰。